Христо Радевски
До напролет

chitanka.info

Отиде си лятото.

                Вече отмина

кипящия, пъстрия свят.

Сега из страната е друга картина —

ни песен, ни жега, ни цвят.

И бързат, прибират реколтата сетна,

в школото е песен сега.

Балканът пак с бялата дреха наметна

огромната своя снага.

И пойните птици — авлига и славей —

са вече далече на юг.

Обичат ни те, но — какво да се прави? —

тям зиме студено им тук.

Не са като коса и дрозда мъжаги,

които несгоди търпят

и върлият вятър, снега и студа ги

не плашат — а тук си стоят…

Но минат ли зимните тежки неволи,

завръщат се всички при нас

и вливат те в нашата весела пролет

и своята песен тогаз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.